આ ઘટના વિશે માહિતી આપતાં ચારકોપમાં રહેતા તેના ગ્રુપના એક મિત્રે ‘મિડ-ડે’ને જણાવ્યું હતું કે ‘છેલ્લા ઘણા સમયથી અમે બધા મળીને અગિયારસના કાર્યક્રમની તૈયારી કરતા હતા. રામદેવ પીર અગિયારસ મહોત્સવ અમે મોટા પાયે યોજ્યો હતો અને વિવિધ વિસ્તારો તેમ જ મુંબઈથી સમાજના અગ્રણીઓને પણ આમંત્રણ આપ્યું હતું. અમારું ગ્રુપ અને પંચાયતના સભ્યો બધા કાર્યક્રમની તૈયારીમાં લાગી પડ્યા હતા. મહેશ કેટરિંગનું કામ કરતો હોવાથી જમણવારની જવાબદારી તેના પર હતી અને અમે બધા તેને મદદ કરતા હતા. કાર્યક્રમનાં બધાં કામ અમે ડિવાઇડ કરી નાખ્યાં હતાં. મહેશના ઘરની સામે આવેલા શ્યામ સદન ભવન હૉલમાં કાર્યક્રમ રાખ્યો હતો. મંગળવારે અમે બધા ભેગા મળીને તૈયારી કરતા હતા. મહેશ બધાની સાથે હૉલમાં જમ્યો અને બપોર સુધીમાં મોટા ભાગની બધી રસોઈ તૈયાર પણ કરી લીધી હતી, ફક્ત સ્વીટ ડિશ બનાવવાની બાકી હતી. તૈયારી કરવા દરમ્યાન તે બધાની સાથે મજાક-મસ્તી પણ કરતો હતો અને આમ અમે બધા ધમાલ કરતા હતા.’